Nadstavbová časť Doxx bet ligy o udržanie sa v skupine pokračuje počas tohto víkendu stretnutiami piateho kola, v ktorom mal nováčik súťaže Haniska cestovať do Tepličky. Všetko sa však včera predpoludním zmenilo a Haniska sa predstaví po štvrtý raz v domácom prostredí.
HANISKA. V predchádzajúcich troch dueloch sa im veľmi nedarilo, keď v dvakrát prehrali a vyhrať sa im podarilo nad Rimavskou Sobotou.
O zmene domáceho prostredia medzi Tepličkou a Haniskou rozhodla Športovo-technická komisia SFZ na základe požiadavky klubu zo stredného Slovenska.
"Vo štvrtok večer nám volal predseda klubu z Tepličky, ktorá má domáce prostredie v Krásne nad Kysucou, že ihrisko je mokré a rozmočené a na viacerých miestach pod súvislou vrstvou snehom. Vzhľadom k tomu nás požiadali, aby sme si vymenili domáce prostredie, s tým že dnes odohráme zápas v Haniske a posledné kolo sezóny v Krásne. Včera v priebehu dňa ŠTK SFZ dala súhlas k tomu, aby sme si vymenili poradie domácich stretnutí," prezradil na margo zmeny hracej plochy predseda FK Haniska Daniel Mikloš.
Dnešný duel o 16.00 h je pre nováčika druhej ligy posledným v domácom prostredí, lebo zostávajúce štyri kolá odohrá na trávnikoch súperov.
V ostatnom kole zverenci trénera Gejzu Farkaša ťahali v súboji so Spišskou Novou Vsou za kratší koniec a po nie najpresvedčivejšom výkone zaknihovali najvyššiu domácu prehru v nadstavbovej časti.
V základnej časti odohrali s Tepličkou dve stretnutia, na jej trávniku dosiahli remízu 1:1, v domácom prostredí prehrali 0:1.
"Domáca prehra je krutá a podpísala sa aj pod pohodu v kabíne, ktorú sme sa počas týždňa snažili vylepšiť. Tento zápas nám nevyšiel podľa predstáv. Pripravovali sme sa na zápas vonku, avšak na včerajšom tréningu sa hráči dozvedeli, že hráme doma. Zostali trocha prekvapení, ale verím, že urobia všetko, aby poslednú prehru odčinili," povedal D. Mikloš.
Na otázku, či dôjde v zostave k zmenám, bol zdržanlivý, no predsa len naznačil, že príležitosť hrať dostanú hráči, ktorí budú v najlepšej psychickej a hernej pohode.